LA UNION - Nainget nga im-imbestigaran ti La Union CIDG ken PNP ti nakemmeg a maatap a miembro ti gun-for-hire group a nagtaud pay idiay Calamba, Laguna.
Immuna iti daytoy, inarestar dagiti otoridad ti suspek a ni Lorenzo Chavez Vargas Jr. iti naisayangkat a checkpoint iti nasao nga ili.
Segun ken ni PC Insp. Benjamin Diagan Jr., hepe ti Bauang PNP, maipagarup a nakaawatda iti text message manipud iti Police Regional Office-Cordillera (ProCor) nga addan ditoy La Union ti maatap a hired killer.
Dagusda met nga inalerto dagiti kameng ti Bauang ken San Fernando PNP a nangisayangkat iti checkpoint tapno ma-apprehend ti maysa a Toyota fortuner (YC 8464) a nakalugan iti suspek.
Ditoyda a naarestar ni Vargas bayat a nakumpiskar manipud kenkuana ti awanan lisensia a Colt M4 5.56mm rifle nga addaan iti dua a long magazine ken 62 live ammunitions, ken maysa a licensed caliber 40 glock pistol nga addaan iti magazine assembly, ngem awanan iti permit to carry.
Innayon pay ni Diagan a maipagarup a maysa a negosyante ni Vargas maibasar metten kadagiti imetna nga ID ken lisensiya.
Iti agdama ket kumkumprmarenda pay laeng no ania a grupo ti pakairamanan ti suspek.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn